KIRJALLINEN KYSYMYS E-1635/02 esittäjä(t): Stavros Xarchakos (PPE-DE) komissiolle. Elintarviketurvallisuus Kreikassa.



Virallinen lehti nro 277 E , 14/11/2002 s. 0232 - 0233



KIRJALLINEN KYSYMYS E-1635/02 esittäjä(t): Stavros Xarchakos (PPE-DE) komissiolle (10. kesäkuuta 2002) Aihe: Elintarviketurvallisuus Kreikassa Kreikkaan perustettiin vuonna 1999 elintarvikevalvontavirasto EFET. Kreikan lehdistössä julkaistujen tietojen mukaan viraston perustamista ei kuitenkaan vielä ole lopullisesti järjestetty, sillä kaikki toimivaltaiset ministeriöt eivät vielä ole allekirjoittaneet tätä koskevia ministeriöpäätöksiä. EFET perustettiin alueellisen kehityksen ministeriön alaisuuteen, mitä maatalousministeriö ei hyväksy, ja tämän vuoksi se ei ole vielä allekirjoittanut yhteistä ministeriöpäätöstä, jossa määritellään viraston toimivaltuudet. Kreikkalaisissa sanomalehdissä julkaistujen tietojen mukaan yhteisön virkamiehet ovat toistuvasti todenneet, että EFETillä on toimintaongelmia ja huomauttaneet, että kuluttajien turvallisuus joutuu kyseenalaiseksi, kun Kreikassa ei ole valvontaa koordinoivaa virastoa. Millä tavoin ja tarkalleen sanoen koska komission yksiköt ovat ilmaisseet olevansa huolissaan EFETin toimintaongelmista? Mikä oli kreikkalaisten viranomaisten vastaus? Mistä lähtien muissa unionin jäsenvaltioissa on ollut elintarvikevalvontaa harjoittavia virastoja? Kuinka komissio aikoo toimia saadakseen kreikkalaiset viranomaiset käsittämään, että EFETin tehokkaan toiminnan käynnistämisellä on kiire? David Byrnen komission puolesta antama vastaus (25. heinäkuuta 2002) Terveys- ja kuluttaja-asioiden pääosaston elintarvike- ja eläinlääkintätoimisto on vuoden 1999 alusta lähtien tehnyt yli 30 tarkastusmatkaa Kreikkaan. Suurin osa näistä tarkastuksista koski elintarvikkeiden turvallisuutta. Elintarvikkeiden turvallisuutta koskevassa Kreikan valvontajärjestelmässä havaittiin tarkastuksissa huomattavia heikkouksia. Kunkin tarkastusmatkan tulokset ja päätelmät sekä komission asiasta antamat suositukset Kreikan viranomaisille on lähetetty Euroopan parlamentille tavanomaiseen tapaan, ja niihin voi tutustua myös komission www-sivuilla(1). Vastuun elintarvikkeiden turvallisuuden valvonnasta jakavat Kreikassa eri viranomaiset, joista yksi on Kreikan elintarvikeviranomainen EFET. Elintarvike- ja eläinlääkintätoimisto on useissa raporteissaan todennut, että Kreikan eri viranomaisten tehtävät on eroteltava selkeämmin ja niiden keskinäistä koordinointia on parannettava, jotta varmistetaan tehokkaampi ja toimivampi valvontajärjestelmä koko elintarvikeketjun pituudelta. Terveys- ja kuluttaja-asioista vastaava komission jäsen on kahden viime vuoden aikana keskustellut useaan otteeseen Kreikan maatalous- ja kehitysministereiden kanssa niin Brysselissä kuin Ateenassa ja kertonut komission olevan huolissaan elintarvikkeiden turvallisuuden valvontaa koskevan Kreikan järjestelmän heikkouksista. Kreikan viranomaiset ovat vakuuttaneet hänelle, että nämä heikkoudet aiotaan varmasti korjata viipymättä. Terveys- ja kuluttaja-asioiden pääosaston pääjohtaja ja johtavia virkamiehiä vieraili helmikuussa 2002 Ateenassa tarkastelemassa Kreikan viranomaisten vastauksena elintarvike- ja eläinlääkintätoimiston raporttien suosituksiin kehittämän toimintaohjelman täytäntöönpanon edistymistä. Kyseisen vierailun aikana sovittiin, että Kreikan viranomaiset toimittavat komissiolle säännöllisesti raportin täytäntöönpanon edistymisestä. Ensimmäinen raportti saatiin huhtikuussa 2002, ja se vahvistaa, että edistystä on tapahtunut useilla aloilla. Vastikään on pyydetty uutta raporttia. Lisäksi elintarvike- ja eläinlääkintätoimisto tekee lähikuukausina muutamia tarkastusmatkoja todentaakseen paikan päällä Kreikassa toimintasuunnitelman täytäntöönpanossa tapahtuneen edistymisen. Vaikka yhteisön lainsäädännössä ei velvoiteta jäsenvaltioita kehittämään erityisiä rakenteita virallisten valvontatoimien täytäntöönpanoon, tähän suuntaan näytetään yleisesti olevan menossa. Tähän mennessä kuusi jäsenvaltiota on perustanut viranomaiset, joilla on valvontavaltuudet, kaksi on tehnyt poliittisen päätöksen tällaisen elimen perustamisesta ja kaksi on perustanut koordinointielimiä tai -menettelyjä. Yksi jäsenvaltio on lisäksi perustanut viraston. Näillä elimillä tai virastoilla on kuitenkin hyvin useantyyppisiä vastuualueita ja tehtäviä, jotka vaihtelevat huomattavasti jäsenvaltiosta toiseen. (1) http://europa.eu.int/comm/food/fs/inspections/vi/reports/greece/index_en.html.